Չինաստանը, Ճապոնիան և Հարավային Կորեան` Կորեական թերակղզում տիրող լարվածության շուրջ
Չինաստանը դատապարտում է Կորեական թերակղզում խաղաղությանը և կայունությանը սպառնացող ցանկացած գործողություն:
Երկօրյա գագաթնաժողովին Չինաստանը, Ճապոնիան և Հարավային Կորեան քննարկել են երկու Կորեաներիմիջև տիրող լարվածությունը: Հարավային Կորեայի Ջեջու կղզում անցկացված երկօրյա գագաթաժողովի ընթացքում Չինաստանի վարչապետ Ուեն Ջիաբոն, Ճապոնիայի վարչապետ Յուկիո Հաթոյաման և Հարավային Կորեայի նախագահ Լի Մյունգ-բակը քննարկել են երկու Կորեաների միջև տիրող լարվածությունը: Հանդիպման սկզբին Ճապոնիայի վարչապետը խոստացել է աջակցել Սեուլին` հարավկորեական ռազմանավը խորտակելու պատճառով Հյուսիսային Կորեային պատժելու միջազգային ջանքերը: Չինաստանի վարչապետն իր ցավակցությունն է հայտնել ռազմանավի խորտակման արդյունքում զոհված 46 նավաստիների մահվան կապակցությամբ: Նա հայտարարել է, որ Չինաստանը դատապարտում է Կորեական թերակղզում խաղաղությանը և կայունությանը սպառնացող ցանկացած գործողություն: Միջազգային հետաքննությունը եզրակացրել է, որ հարավ-կորեական ռազմանավը խորտակվել է Հյուսիսային Կորեայի սուզանավի կողմից արձակված տորպեդոյի հարվածից: Փխենյանը մերժել է այդ զեկույցը և այն անվանել "կեղծիք": Մամլո ասուլիսում Հյուսիսային Կորեայի գեներալ Պակ Ռիմ Սուն հայտարարել է, որ ռազմանավի խորտակման շուրջ Հարավային Կորեայի ստեղծած "կեղծիքը" Կորեական թերակղզին կանգնեցրել է պատերազմի վտանգի առջեւ: Հյուսիսային Կորեան չեղյալ է համարել բոլոր ռազմական համաձայնությունները Հարավի հետ: Հարավային Կորեայի լրատվամիջոցների համաձայն, երկրում տեղակայված իր և ԱՄՆ-ի զինված ուժերը բերվել են պատրաստ վիճակի և հզորացրել Հյուսիսում օդային հետախուզությունը: Հարավային Կորեան, Ճապոնիան և ԱՄՆ-ը փորձում են համոզել Չինաստանին, որպեսզի ՄԱԿ-ի Անվտանգության խորհրդում այն աջակցի Հյուսիսային Կորեային պատժելու առաջարկը: Չինաստանի վարչապետը հայտնել է, որ իր կառավարությունը կքննի զեկույցը ու հանդես կգա “անկողմնակալ և ազնիվ” դիրքորոշմամբ: